**Odôvodnenie**

**návrhu uznesenia k zriadeniu Komisie pre prešetrenie atentátu na predsedu vlády Roberta Fica a prevenciu ďalších útokov na ústavných činiteľov a iné verejne činné osoby pri NR SR**

Navrhuje sa prijatie predloženého uznesenia Národnej rady Slovenskej republiky a zriadenie Komisie pre prešetrenie atentátu na predsedu vlády Roberta Fica a prevenciu ďalších útokov na ústavných činiteľov a iné verejne činné osoby pri NR SR v reakcii na bezprecedentný a odsúdeniahodný atentát na predsedu vlády Slovenskej republiky Roberta Fica dňa 15. mája 2024 v Handlovej.

Tento atentát je odsúdeniahodným činom, ktorý nemá v moderných dejinách Slovenskej republiky obdobu a nesmie sa opakovať. Politické násilie je v demokratickej krajine a v právnom štáte neprijateľné. Atentát na predsedu vlády otriasol slovenskou spoločnosťou a má významné dopady na dôveru obyvateľstva v právny štát, demokraciu a bezpečnosť v krajine.

Zároveň je aj viac ako tri mesiace o atentáte veľmi málo verejne dostupných informácií o postupe vo vyšetrovaní a objasňovaní atentátu, jeho príčinách, ako aj o úlohách a zodpovednosti jednotlivých zložiek, ktoré sú zodpovedné za ochranu predsedu vlády a zabezpečovanie bezpečnosti krajiny. Táto situácia neprispieva k zlepšovaniu dôvery obyvateľstva krajiny v štát a jeho jednotlivé orgány.

Zároveň sme v situácii, kedy vyhrážkam a útokom online alebo offline čelia mnohí ďalší politickí predstavitelia, ústavné činiteľky a činitelia, či iné osobnosti verejného života. S touto situáciou je potrebné sa vysporiadať.

Preto, v súlade s § 61 ods. 1 Rokovacieho poriadku navrhujeme zriadenie Komisie, ktorá bude dočasným orgánom zriadeným pri NR SR a jej úlohami bude najmä:

* preskúmanie a následné podanie správy NR SR o postupe vo vyšetrovaní atentátu,
* preskúmania pridelených úloh, ich plnenia a zodpovednosti jednotlivých orgánov a zložiek, ktorých úlohou je zabezpečovanie bezpečnosti ústavných činiteľov ako aj bezpečnosti krajiny,
* preskúmanie situácie týkajúcej sa bezpečnosti iných ústavných činiteľov a osobností verejného života,
* príprava návrhov na zlepšenie situácie,
* a ďalšie.

Tieto úlohy zrealizuje Komisia do jedného roka od svojho zriadenia.

Počet členov Komisie bude určený po vzájomnej dohode poslaneckých klubov. Komisia bude vytvorená z poslancov a poslankýň NR SR pomerným zastúpením zo všetkých poslaneckých klubov zastúpených v NR SR. Navrhujeme, aby dočasným predsedom Komisie bol podpredseda NR SR dočasne poverený vykonávaním právomocí predsedu NR SR, Ing. Peter Žiga, PhD, ktorého úlohou bude do jedného mesiaca vypracovať a predložiť NR SR na schválenie uznesenie, ktoré určí počet členov Komisie a pomerné zastúpenie poslaneckých klubov, návrh na voľbu predsedu Komisie a členov Komisie a bude obsahovať Štatút a Rokovací poriadok Komisie.

Komisia bude fungovať jeden rok, jej prácu bude možné predĺžiť uznesením NR SR.